आसाम बिधान सभा बिसायख’थिया खाथि थारसै। बेखौ लानानै जायगायारि आरो हारिमायारि राजखान्थि दोलोफोरा भटारफोरखौ गोसो बोनो बायदि खायदा बाहायनाय नुनो मोनगासिनो दं। सोरबाबा सुबुं थुबुर खालामनानै आरो खायसेबा गामि-गामि हाबनानै फिसा-फिसौ मेल-मिथिं खुंनायजों भटारनि गोसोखौ बोनो नागिरनाय नुनो मोन्दों। बे समाव मोनबो राजखान्थि दोलोखौनो उनफिननानै थानाय नुनो मोननाय जायाखै। बिदिनो मोनफ्रोमबो राजखान्थि दोलोआनो फैगोन बिधान सभा बिसायख’थिनि थाखाय साखा-फारा जानाय नुनो मोन्दों। बिनि गेजेरावनो रायजोफोरा नागिरै गावजों-गाव हाब्रु साद्ला लायनाय राजखान्थिनि दावहाया जागायजेनबाय होननानै बुंब्लाबो गोरोन्थि बुंनाय जाया। खोथाया जाबायदि बिसायख’थि गेलेथों आरो बिसायख’थियाव देरहानानै जाय सोरखारानो दिसपुराव सोरखार दायाथों मानो, नाथाय बिसोर मोनसे खोथाखौ नोजोर होनाया गाहामदि जाहाथे सोरखारखौ रायजोफोरा नागिरनाय रोखोमनि मोजां लोगोसे रोंगौथि गोनां खुंथायनि हारोंथाय थानाय गोरों सुबुंनि जोहै सालायनो हानाय जायो। सालायनो हाथाव गोरों नङै सुबुंनि जोहै सरासनस्रा सुबुंफोरा जेबो मुलाम्फा जाया, नाथाय खहासो जानाय नुयो । बे बेलायाव आसामनि रायजोफोरा गोबां अभिग्ता दं होननानै बुंनो हायो। सोरखार मोनसे गायसन जानो थाखाय हादरनि जौगाथाय फारसे गोसो होनायनि अनगायै सोरखारि मावफारिफोरनि रिगुलार बेथन-सेथन बायदि होनो हानायजों लोगोसे सरासनस्रा सुबुंफोरनि गासैबो बिथिङाव जौगानाय बिथांखि, गोरिब सुबुंफोरनि मोजांनि अनसायथाइ, लामा-सामा, कल-कारखाना, उद्यग , फालांगि आरो आबाद फोथारनि सायावबो गुर्थ’ लानो हानाय जानांगोन। दा समाव रायजोनि बेकार जेंनाया मोनसे गिलु-बालु जेंना जानानै फैगासिनो दं। बेखौबो सुस्रांनो राहा लानो नागोन । दैबानानि जेंनाया आसामनि थाखाय मोनसे गेदेर जेंना । बेफोर जेंनाखौ सुस्रांनो नाजाग्रा मोनसे सोरखारा जोबोर गोनां जानानै फैदों आसामनि रायजोफोरनि थाखाय। दासान्दै बिजेपि दैदेननाय सोरखारनि मावबुब्लिया जोबनायनि लामायाव। बे समसिम सोरखारि मावफारियाफोरनि बेथन-सेथनखौ होनायनि बेलायाव जेबो जेंना जायाखै। दिनै सिगां बोसोरफोराव जायगायारि दोलो एजिपि दोलोआ खुंथाय लानाय समाव सोरखारि मावफारियाफोरनि जिउआव दानखोमसिया साग्लोबदोंमोन। बे बाथ्राखौ रावबो मिथियै गैया। बे जादोंमोन बिसोरनि मन्थ्रि-एमएलएफोरा मोजां रोंगौथि गोयै राजखान्थि सुबुं आरो हारोंथाय गोयै रोंगौथिनि थाखाय मावफारियाफोरा सहाय नांनायनि जेंनामोन । बिनिखायनो गोदान जायगायारि राजखान्थि दोलोनि सोरखार दानायनि साननायनि आवगाय बिदि जेन थासारिया फिन आसामाव जाफिना, बिनि थाखाय गोरों, रोगौथि गोनां आरो हारोंथाइ गोनां सुबुंफोरखौ लानानैसो फैगौ बिसायख’थिखौ गेलेयो बेखौ गासैबो राजखान्थि दोलोफोरा नोजोर लाखिनांगोन । नङाब्ला सरासनस्रा सुबुं लोगोसे सोरखारि मावफारियाफोरा जेंनायाव गोग्लैनो हागौ ! बिनिखायनो फैगौ बिधान सभा बिसायख’थियाव जा दोलोयानो सोरखार दायाथों मानो, जाहाथे गोरों, रोंगौथि गोनां सुबुंफोरखौ बिसायख’थियाव ओंखारनो होनानै सरासनस्रा सुबुंफोरनि मोजां जायो बेखौ नोजोर लाखियोब्ला सोरखारा मोजां जागोन होननानै मिजिंगथिनो हायो। जियानो जाया मानो फैगौ बिधान सभा बिसायख’थिया गोजोनै गोजोन खुंजानानै मोनसे मोजां सोरखारखौ आसामनि गासैबो रायजो-राजाफोरा लुबैयो, बेयो थार बाथ्रा।